19 दिसम्‍बर को दिनभर चले एक शर्मनाक घटनाक्रमों के बाद से रायबरेली में भूचाल खड़ा हो चुका है। फिरोज गांधी डिग्री कालेज चौराहे पर अनिश्चितकालीन धरना और प्रदर्शन चल रहा है। पहली बार तख्‍ता-पलट करते हुए जिले में विधायक बने समाजवादी पार्टी के सभी चारों विधायकों ने भी आंदोलन का समर्थन कर दिया है। और अब 27 तारीख को पूर्ण हड़ताल का ऐलान हो गया है। लेकिन प्रशासनिक विकलांगता की हालत यह है कि जिलाधिकारी 3 महीने से छुट्टी पर हैं। प्रभारी जिलाधिकारी के रूप में काम संभाल रहे सीडीओ पूरे मामले से अपना पल्‍ला झाड़ चुके हैं। पुलिस अधीक्षक ने खुले तौर पर कह दिया है कि यह पूरा मामला साजिश है और उसके सामने घुटना नहीं टेकेंगे।